กรมชลประทานเผยแผนการบริหารจัดการน้ำและการเตรียมการรับมืออุทกภัย ปี 2561 ยืนยันสถานการณ์น้ำรุนแรงน้อยกว่าปี 2554
นายทองเปลว กองจันทร์ อธิบดีกรมชลประทาน กล่าวถึง การบริหารจัดการน้ำและการเตรียมการรับมืออุทกภัย ปี 2561ว่า  เน้นตรวจสอบสภาพความมั่นคงของเขื่อนทั้งขนาดใหญ่ และขนาดกลาง (437 แห่ง) ตรวจสอบอาคารควบคุมน้ำป้องกันน้ำท่วม (จำนวน 1,806 แห่ง) อยู่ในสภาพพร้อมใช้งาน เตรียมเครื่องจักร เครื่องมือ พร้อมปฏิบัติการในพื้นที่ที่คาดว่าจะเกิดอุทกภัย กำจัดสิ่งกีดขวางทางน้ำ คาดการณ์ปริมาณน้ำในอ่างเก็บน้ำขนาดใหญ่ พร้อมติดตามสถานการณ์น้ำอย่างต่อเนื่อง วิเคราะห์พื้นที่เสี่ยงอุทกภัย
 




ขณะที่การบริหารจัดการน้ำ กรมชลประทานได้วางแผนการดำเนินงาน ประกอบด้วย 1. การวางแผนการเพาะปลูกพืชในฤดูฝน 2. การปรับเปลี่ยนปฏิทินการเพาะปลูกพืชในพื้นที่ลุ่มต่ำลุ่มเจ้าพระยา 13 ทุ่ง พื้นที่ 1.5 ล้านไร่ เพื่อใช้เป็นพื้นที่รับน้ำหลาก 3. ติดตาม วิเคราะห์แนวโน้มสถานการณ์และการสั่งการ โดยศูนย์ปฏิบัติการน้ำอัจฉริยะ (SWOC) และศูนย์เครือข่าย (SWOC 1 – 17) 4. การบริหารจัดการน้ำในอ่างเก็บน้ำให้อยู่ในเกณฑ์เก็บกัก (Rule Curve) 5. การใช้พื้นที่ลุ่มต่ำเป็นพื้นที่หน่วงน้ำ 6. การใช้อาคารชลประทานและระบบชลประทานบริหารจัดการน้ำ 7. การจัดจราจรน้ำในแม่น้ำมูลและแม่น้ำชี และ 8. แจ้งข้อมูลสถานการณ์น้ำและประชาสัมพันธ์ให้ประชาชนได้รับทราบ โดยยืนยันว่าการบริหารจัดการน้ำในอ่างเก็บน้ำเป็นไปตามแผนการดำเนินงานที่วางเอาไว้ ในปีนี้สถานการณ์น้ำจะไม่ร้ายแรงเท่าปี 2554 อย่างแน่นอน





สำหรับปัจจุบันขณะนี้มี 8 เขื่อนขนาดใหญ่ที่มีระดับน้ำอยู่ในเกณฑ์เฝ้าระวัง ได้แก่ เขื่อนน้ำพุง เขื่อนลำปาว เขื่อนจุฬาภรณ์ เขื่อนอุบลรัตน์ เขื่อนวชิราลงกรณ์ เขื่อนปราณบุรี โดยมี 2 เขื่อนที่ปริมาณน้ำเกินกว่า 100% ได้แก่ เขื่อนน้ำอูน 103% และเขื่อนแก่งกระจาน 103 % มีพื้นที่ที่ต้องเฝ้าระวังท่วมฉับพลัน น้ำป่าไหลหลาก น้ำเอ่อล้นตลิ่งและดินโคลนถล่มเป็นพิเศษ 8 จังหวัด ภาคตะวันออกเฉียงเหนือ ได้แก่ สกลนคร มุกดาหาร ภาคตะวันออก ได้แก่ ปราจีนบุรี ตราด จันทบุรี ภาคใต้ ได้แก่ ระนอง พังงา และสุราษฎร์ธานี